Document ID: 32013L0010

Title and Content:
ΟΔΗΓΊΑ 2013/10/EE ΤΗΣ ΕΠΙΤΡΟΠΉΣ της 19ης Μαρτίου 2013 για την τροποποίηση της οδηγίας 75/324/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) προκειμένου οι σχετικές με την επισήμανση διατάξεις της να προσαρμοστούν στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 75/324/ΕΟΚ του Συμβουλίου, της 20ής Μαΐου 1975, περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) (1), και ιδίως το άρθρο 5, Εκτιμώντας τα ακόλουθα: (1) Η οδηγία 75/324/ΕΟΚ προβλέπει την ταξινόμηση των συσκευών αερολυμάτων (αεροζόλ) ως «μη εύφλεκτων», «εύφλεκτων» ή «εξαιρετικά εύφλεκτων», σύμφωνα με τα κριτήρια ταξινόμησης που προβλέπονται στο παράρτημα. Όταν μια συσκευή αερολυμάτων (αεροζόλ) ταξινομείται ως «εύφλεκτη» ή «εξαιρετικά εύφλεκτη», πρέπει να φέρει το σύμβολο της φλόγας και τις φράσεις οδηγιών προφύλαξης S2 και S16 που προβλέπονται στην οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (2). (2) Ο κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων (3) προβλέπει την εναρμόνιση της ταξινόμησης και της επισήμανσης ουσιών και μειγμάτων εντός της Ένωσης. Ενσωματώνει στο επίπεδο της Ένωσης τα κριτήρια για την ταξινόμηση και την επισήμανση των ουσιών και των μειγμάτων που προβλέπονται από το παγκοσμίως εναρμονισμένο σύστημα ταξινόμησης και επισήμανσης των χημικών ουσιών που έχει θεσπιστεί σε διεθνές επίπεδο, στο πλαίσιο της δομής του Οργανισμού Ηνωμένων Εθνών. (3) Ο κανονισμός (ΕΚ) αριθ. 1272/2008 θα καταργήσει και θα αντικαταστήσει την οδηγία 67/548/ΕΟΚ και την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων (4), από την 1η Ιουνίου 2015. Συνεπώς, είναι αναγκαίο να προσαρμοστούν οι σχετικές με την επισήμανση διατάξεις της οδηγίας 75/324/ΕΟΚ στον εν λόγω κανονισμό. (4) Σύμφωνα με τον κανονισμό (ΕΚ) αριθ. 1272/2008, πρέπει να γίνει διάκριση μεταξύ της ημερομηνίας εφαρμογής των διατάξεων μεταφοράς στο εθνικό δίκαιο για τις συσκευές αερολυμάτων (αεροζόλ) που περιέχουν μία μόνο ουσία και της ημερομηνίας εφαρμογής των διατάξεων μεταφοράς στο εθνικό δίκαιο για τις συσκευές αερολυμάτων (αεροζόλ) που περιέχουν μείγματα. Εντούτοις, θα πρέπει να επιτραπεί στους κατασκευαστές συσκευών αερολυμάτων (αεροζόλ) που περιέχουν μείγματα να εφαρμόσουν τις απαιτήσεις επισήμανσης της παρούσας οδηγίας νωρίτερα, σε εθελοντική βάση. (5) Σύμφωνα με τον κανονισμό (ΕΚ) αριθ. 1272/2008, και προκειμένου να αποφευχθεί άσκοπη επιβάρυνση των επιχειρήσεων, προβλέπεται μεταβατική περίοδος για τις συσκευές αερολυμάτων (αεροζόλ) που περιέχουν μείγματα, που θα έχουν επισημανθεί σύμφωνα με τις ισχύουσες διατάξεις πριν από την 1η Ιουνίου 2015 και θα έχουν διατεθεί στην αγορά μέχρι την ημερομηνία αυτή, κατά την οποία θα επιτρέπεται η περαιτέρω εμπορία τους χωρίς εκ νέου επισήμανση. (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή της οδηγίας για τις συσκευές αερολυμάτων (αεροζόλ) στην τεχνική πρόοδο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τροποποιήσεις της οδηγίας 75/324/ΕΟΚ Η οδηγία 75/324/ΕΟΚ τροποποιείται ως εξής: 1) Στο άρθρο 8, η παράγραφος 1 τροποποιείται ως εξής: α) η εισαγωγική φράση αντικαθίσταται από την ακόλουθη: «1. Με την επιφύλαξη του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5), κάθε συσκευή αερολυμάτων (αεροζόλ) ή η τιθέμενη επ’ αυτής ετικέτα, σε περίπτωση κατά την οποία δεν είναι δυνατόν να αναφέρονται οι ενδείξεις επί της συσκευής αερολυμάτων (αεροζόλ), λόγω των μικρών αυτής διαστάσεων (συνολική χωρητικότητα ίση ή μικρότερη των 150 ml) πρέπει να φέρει κατά τρόπο ευδιάκριτο, ευανάγνωστο και ανεξίτηλο τις ακόλουθες ενδείξεις: β) Το στοιχείο δ) αντικαθίσταται από το ακόλουθο κείμενο: «δ) τα στοιχεία που αναφέρονται στο σημείο 2.2 του παραρτήματος,». 2) Το παράρτημα τροποποιείται ως εξής: α) Στο σημείο 1 προστίθενται τα ακόλουθα σημεία 1.7α και 1.7β: «1.7α. Ουσία Ως “ουσία” νοείται η ουσία, όπως ορίζεται στο άρθρο 2 παράγραφος 7 του κανονισμού (ΕΚ) αριθ. 1272/2008. 1.7β. Μείγμα Ως “μείγμα” νοείται το μείγμα, όπως ορίζεται στο άρθρο 2 παράγραφος 8 του κανονισμού (ΕΚ) αριθ. 1272/2008». β) Στο σημείο 2, τα σημεία 2.2 έως 2.4 αντικαθίστανται από το ακόλουθο κείμενο: «2.2. Επισήμανση Με την επιφύλαξη του κανονισμού (ΕΚ) αριθ. 1272/2008, κάθε συσκευή αερολυμάτων (αεροζόλ) πρέπει να φέρει κατά τρόπο ευανάγνωστο και ανεξίτηλο τις ακόλουθες ενδείξεις: α) Ανεξάρτητα από το περιεχόμενό της: i) τη δήλωση κινδύνου H229: “Περιέκτης υπό πίεση: μπορεί να εκραγεί αν θερμανθεί”· ii) τις δηλώσεις προφύλαξης P210 και P251 που προβλέπονται στο μέρος 1 πίνακας 6.2 του παραρτήματος IV του κανονισμού (ΕΚ) αριθ. 1272/2008· iii) τη δήλωση προφύλαξης P410 + P412 που προβλέπονται στο μέρος 1 πίνακας 6.4 του παραρτήματος IV του κανονισμού (ΕΚ) αριθ. 1272/2008· iv) τη δήλωση προφύλαξης P102 που προβλέπονται στο μέρος 1 πίνακας 6.1 του παραρτήματος IV του κανονισμού (ΕΚ) αριθ. 1272/2008, όπου η συσκευή αερολυμάτων (αεροζόλ) είναι καταναλωτικό προϊόν· v) οποιεσδήποτε πρόσθετες προφυλάξεις χειρισμού που προειδοποιούν τους καταναλωτές σχετικά με τους κινδύνους που αφορούν το συγκεκριμένο προϊόν· αν η συσκευή αερολύματος (αεροζόλ) συνοδεύεται από χωριστές οδηγίες χρήσης, σ’ αυτές πρέπει επίσης να περιλαμβάνονται αυτού του είδους οι προφυλάξεις χειρισμού. β) Στις περιπτώσεις στις οποίες το αερόλυμα ταξινομείται ως “μη εύφλεκτο” βάσει των κριτηρίων του σημείου 1.9, η προειδοποιητική λέξη “Προσοχή”. γ) Στις περιπτώσεις στις οποίες το αερόλυμα ταξινομείται ως “εύφλεκτο” βάσει των κριτηρίων του σημείου 1.9, η προειδοποιητική λέξη “Προσοχή” και τα υπόλοιπα στοιχεία επισήμανσης για τα “εύφλεκτα αερολύματα κατηγορίας 2” που προβλέπονται στον πίνακα 2.3.2 του παραρτήματος I του κανονισμού (ΕΚ) αριθ. 1272/2008. δ) Στις περιπτώσεις στις οποίες το αερόλυμα ταξινομείται ως “εξαιρετικά εύφλεκτο” βάσει των κριτηρίων του σημείου 1.9, η προειδοποιητική λέξη “Κίνδυνος” και τα υπόλοιπα στοιχεία επισήμανσης για τα “εύφλεκτα αερολύματα κατηγορίας 1” που προβλέπονται στον πίνακα 2.3.2 του παραρτήματος I του κανονισμού (ΕΚ) αριθ. 1272/2008. 2.3. Όγκος της υγρής φάσης Ο όγκος της υγρής φάσης στους 50 °C πρέπει να μην υπερβαίνει το 90 % της καθαρής χωρητικότητας.». Άρθρο 2 Μεταβατικές διατάξεις 1. Κατά παρέκκλιση από το τρίτο εδάφιο του άρθρου 3 παράγραφος 1, οι συσκευές αερολυμάτων (αεροζόλ) που περιέχουν μείγματα μπορούν να επισημαίνονται σύμφωνα με το άρθρο 1 πριν από την 1η Ιουνίου 2015. 2. Κατά παρέκκλιση από το τρίτο εδάφιο του άρθρου 3 παράγραφος 1, οι συσκευές αερολυμάτων (αεροζόλ) που περιέχουν μείγματα και έχουν διατεθεί στην αγορά πριν από την 1η Ιουνίου 2015 δεν απαιτείται να επισημαίνονται εκ νέου σύμφωνα με τις διατάξεις του άρθρου 1 έως την 1η Ιουνίου 2017. Άρθρο 3 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 19 Μαρτίου 2014, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων. Εφαρμόζουν τις διατάξεις αυτές από τις 19 Ιουνίου 2013 όσον αφορά τις συσκευές αερολυμάτων (αεροζόλ) που περιέχουν μία ουσία. Εφαρμόζουν τις διατάξεις αυτές από την 1η Ιουνίου 2015 όσον αφορά τις συσκευές αερολυμάτων (αεροζόλ) που περιέχουν μείγματα. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Τα κράτη μέλη καθορίζουν τον τρόπο με τον οποίο γίνεται η αναφορά αυτή. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 4 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Η παρούσα οδηγία απευθύνεται στα κράτη μέλη. Βρυξέλλες, 19 Μαρτίου 2013.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 138
87
1362
2090
3798

EuroVoc IDs (Expanded): 138
87
1362
2090
3798

Dataset Source: meu

Split: test